昝相公送錦被
作者：汪元量
朝代：宋

paragraphs: 蜀都府主迎賓客，贈我蜀錦三百尺。
美人䔩䔩弄金梭，鴛鴦機上初成疋。
繁花亂蘂皆同心，艷枿中含杜鵑血。
玉妃如霜姑射仙，金刀剪破雲霞纈。
爲我裁成合歡被，細意密縫無線跡。
道人把玩色相射，銀海光摇淚珠滴。
却憶故家初破時，繡龍畫雉如砂石。
綺窗窈窕花離離，紅粧萬鏡嬌無力。
百幅錦帆風不動，綠濕紅鮮盪春碧。
紛華過眼一夢如，蜀錦吳綾復何益。
白茅安用紅錦包，虎皮難以裹羊質。
只今卷錦還府主，心地了然無得失。
銅壺漏斷銀缸滅，崑崙影轉初三月。
道人坐久聞妙香，紙帳蒲團自清絕。